ДЕКЛАРАЦИЯ
НА АСОЦИАЦИЯТА НА БЪЛГАРСКИТЕ ТУРОПЕРАТОРИ И ТУРИСТИЧЕСКИ АГЕНТИ 
	Асоциацията на българските туроператори и туристически агенти - АБТТА, в качеството си на Браншовo сдружение от сектор "Туроператорска и туристическа агентска дейност", регистрирано под № 1 в Националния туристически регистър на туристически сдружения на Република България, член на Европейския комитет на туристическите асоциации - ЕКТАА, обявява категорично несъгласие с назначението на г-н Бранимир Ботев за Заместник министър на туризма.
	 АБТТА е аргументирала своята позиция в съвместна декларация на водещите  организации в туристическия сектор:  За министър на туризма да бъде номиниран човек, необвързан с корпоративни интереси, образован и енергичен, разумен и диалогичен.  Да има визия и решителност за провеждане на политика за категорично разграничаване с политиката на управление на туризма през последните 15 месеца, за налагане на България като целогодишна туристическа дестинация, работейки в тясна връзка с браншовите организации; за превръщане на родните курорти в желани и предпочитани от българските туристи. 
 	За заместник - министри  да бъдат издигнати професионално подготвени и компетентни експерти с конкретен опит  в туристическата индустрия, разграничаващи се от практиката на управление на туризма през последните 15 месеца и подкрепени от браншовите организации, регистрирани в Националния туристически регистър.
 	Категорично не бихме подкрепили  в бъдещето ръководство на туристическата администрация заместник-министри от кабинета "Орешарски" и кабинета "Близнашки".
	В резултат на изненадващото назначение на г-н Ботев за Заместник -  министър на туризма,
	УС на АБТТА взе единодушно решение да поиска незабавна оставка на Заместник-министър Ботев. 

	До подаването на оставка на г-н Ботев,  АБТТА

	ПРЕУСТАНОВЯВА взаимоотношенията си с Министерството на туризма на Република България;

ОТТЕГЛЯ своите експерти и представители от всички работни групи, консултативни съвети, Националния съвет по туризъм, ресорната комисия на Народното събрание и всички прояви, форуми и формати, в които участва Министерството на туризма на Република България;
	АБТТА си запазва правото за по-нататъшни 
действия, свързани с неучастието ни в официални, представителни прояви и 
форуми на Министерството на туризма.

21.11.2014 г.
София

ГЛ.АС. Д-Р БАЙКО БАЙКОВ 
Председател на УС НА АБТТА, член на Борда на директорите на ЕКТАА

ИРИНА НАЙДЕНОВА
Заместник председател на УС на АБТТА, член на Националния съвет по туризъм, Съпредседател на ЕКА

ИРЕНА ГЕОРГИЕВА
ЧЛЕН НА УС, член на Директорския борд на ЕКТАА, Съпредседател на ЕКА

СВИДНА ДИНЕВА
ЧЛЕН НА УС НА АБТТА, СЪПРЕДСЕДАТЕЛ НА ЕКТ

СТЕЛА ФИЛИПОВА
ЧЛЕН НА УС НА АБТТА, ПРЕДСЕДАТЕЛ НА ЕКМС

КАЛИН ДРАГАНОВ
ЧЛЕН НА УС, ПРЕДСЕДАТЕЛ НА ЕКФОР 

ДИМИТЪР ПОПОВ
ЧЛЕН НА УС НА АБТТА, СЪПРЕДСЕДАТЕЛ НА ЕКТ